钦定古今图书集成/方舆汇编/职方典/第1172卷
## 钦定古今图书集成/方舆汇编/职方典/第1172卷

| 钦定古今图书集成 方舆汇编 第一千一百七十二卷 |

| |

第一千一百七十二卷目录

德安府部纪事

德安府部杂录

德安府部外编

职方典第一千一百七十二卷

《左传》桓公六年春，楚武王侵随，使薳章求成焉，军于
瑕以待之。随人使少师董成、斗伯比言于楚子曰：“吾
不得志于汉东也，我则使然。我张吾三军，而被吾甲
兵，以武临之，彼则惧而协以谋我，故难间也。汉东之
国，随为大。随张，必弃小国。小国离，楚之利也。”少师侈
请羸师以张之。熊率且比曰：“季梁在，何益？”斗伯比曰：
“以为后图，少师得其君。”王毁军而纳少师。少师归，请
追楚师。随侯将许之。季梁止之曰：“天方授楚，楚之羸，
其诱我也，君何急焉？君姑修政，而亲兄弟之国，庶免
于难。”随侯惧而修政，楚不敢伐。

八年，随少师有宠，楚斗伯比曰：“可矣。仇有衅，不可失
也。”夏，楚子合诸侯于沈鹿黄，随不会，使薳章让黄。楚
子伐随，军于汉、淮之间。季梁请下之，弗许而后战，所
以怒我而怠寇也。少师谓随侯曰：“必速战，不然，将失
楚师。”随侯御之，望楚师。季梁曰：“楚人上左，君必左，无
与王遇。且攻其右，右无良焉，必败。偏败，众乃携矣。”少
师曰：“不当王，非敌也。”弗从。战于速杞，随师败绩。随侯
逸斗丹，获其戎车，与其戎右少师。秋，随及楚平。楚子
将不许，斗伯比曰：“天去其疾矣，随未可克也。”乃盟而
还。

十一年，楚屈瑕将盟贰、轸。郧人军于蒲骚，将与随、绞、
州、蓼伐楚师。莫敖患之。斗廉曰：“郧人军其郊，必不诫，
且日虞四邑之至也。君次于郊郢，以御四邑，我以锐
师宵加于郧，郧有虞心而恃其城，莫有斗志。若败郧
师，四邑必离。”莫敖曰：“盍请济师于王？”对曰：“师克在和
不在众。商、周之不敌，君之所闻也。”莫敖曰：“卜之。”对曰：
“卜以决疑，不疑何卜？”遂败郧师于蒲骚，卒盟而还。
庄公四年，楚武王荆尸授师孑焉，以伐随，将齐，入告
夫人邓曼曰：“余心荡。”邓曼叹曰：“王禄尽矣。盈而荡，天
之道也。先君其知之矣。故临武事，将发大命而荡王
心焉。若师徒无亏，王薨于行，国之福也。”王遂行，卒于
樠木之下。令尹斗祁、莫敖屈重除道梁溠，营军临随，
随人惧。行成。莫敖以王命入盟，随侯且请为会于汉。
汭而还，济汉而后发丧。

僖公二十年，随以汉东诸侯叛楚。冬，楚斗谷於菟帅
师伐随，取成而还。君子曰：“随之见伐，不量力也。量力
而动，其过鲜矣。善败由己，而由人乎哉！”

《孝感县志》：“斗谷於菟，字子文，伯比之子也。初，伯比处
于䢵，䢵女生子文，䢵夫人使弃诸梦中。䢵子田逐伏
虎，虎去而儿啼，盖虎乳之也，怪而收之。楚人谓乳谷，
谓虎於菟，故命之曰斗谷於菟，封于䢵为䢵公。”
《随州志》：“襄王七年正月，楚人伐徐，七月，齐师、曹师伐
厉，以救徐。厉，随境内国也。”

《云梦县志》：宋玉、唐勒、景差，尝从襄王于云梦之台。王
曰：“能为寡人大言者，上座。”唐勒曰：“壮士愤兮绝天维，
北斗戾兮泰山移。”景差曰：“校士猛毅皋陶嘻，大笑至
兮摧罘罳。”玉曰：“方地为车，圆天为盖，长剑耿耿倚天
外。”王曰：“未也，有能小言者，赐以云梦之田。”景差曰：“载
氛埃兮乘漂尘。”唐勒曰：“馆蝇须兮宴毫端。”玉曰：“超于
太虚之域，出于未兆之庭，视之渺渺，望之冥冥”，王曰：
“善”，赐之以田。

《国策》：庄辛谏襄王曰：“君王左州侯，右夏侯，辇从鄢陵
君与寿陵君饭封禄之粟，而载方府之金，与之驰驱
乎云梦之中，而不以天下国家为事，而不知夫穰侯
方受命于秦王，填黾塞之内，而投己于黾塞之外。”襄
王闻之，色变身栗，乃以执珪而授之为阳陵君。
楚宣王游于云梦，结驷千乘，旌旗蔽天，野火之起也，
若云霓兕虎嗥之声，若雷霆。有狂兕。车依轮而至，
王亲引弓而射，一发而殪，王抽旃旄而抑兕首仰天
而笑曰：“乐矣，今日之游也！寡人万岁千秋之后，谁与
此乐矣？”安陵君泣数行下，而进曰：“臣入则编席，出则
陪乘，大王万岁千秋之后，愿得以身试黄泉，蓐蝼蚁，
又何如得此乐而乐之？”王大悦，乃封为安陵君。
《左传定公三年》：唐成公如楚，有两肃爽马子常欲之，
弗与，止之。唐人或相与谋，请代，先从者许之；饮先从
者酒，醉之，窃马而献之子常。子常归，唐侯自拘于司
败，曰：“君以弄马之故，隐君身，弃国家，群臣请相夫人
以偿马，必如之。”唐侯曰：“寡人之过也，二三子无辱。”皆
赏之。〈注〉《杜子》曰：唐，随境内国也，后属楚安昌东南之
上唐乡。是巳四年，吴败楚，楚子涉雎济江，入于云中。王寝盗攻之，
以戈击王。王孙由于以背受之，中肩。王奔郧。锺建负
季芈以从，由于徐苏而从郧。公辛之弟怀将弑王，曰：
“平王杀吾父，我杀其子，不亦可乎？”辛曰：“君讨臣，谁敢
仇之？君命，天也。若死天命，将谁仇斗？”辛与其弟巢以
王奔随。吴人从之，谓随人曰：“周之子孙在汉川者，楚
实尽之。天诱其衷，致罚于楚，而君又窜之，周室何罪？
君若顾报周室，施及寡人，以奖天衷，君之惠也。汉阳
之田，君实有之。”楚子在公宫之北，吴人在其南。子期
似王逃王，而己为王，曰：“以我与之，王必免。”随人卜与
之，不吉，乃辞。吴曰：“以随之辟小而密迩于楚，楚实存
之，世有盟誓，至于今未改。若难而弃之，何以事君？执
事之患，不唯一人。若鸠、楚竟，敢不听命！”吴人乃退。𬬻
金初宦于子期氏，实与随人要言。王使见比，辞曰：“不
敢以约为利。”王割子期之心，以与随人盟。

《云梦县志》：汉高祖六年，楚王信之国，行县邑，陈兵出
入，人有上书告信反。高祖以陈平计，天子巡狩会诸
侯，南方有云梦，陛下第发使告诸侯会陈，吾将游云
梦，则信必郊迎，因而袭信，特一力士事耳。高帝果至
楚，缚信系后车。今有堤曰韩信堤，又名韩王冈，乡人
庙祀之。

《府志》：“汉王祚为随州刺史，时汉法辇牛革送京师制
铠，遇暑雨多腐坏。祚请颁铠甲之式于诸州，令裁之
以输，民甚便之。”

《新莽》地皇三年，下江、新市兵起。四月，莽使严尤陈茂
败之，犹劫于三锺。石龙攻随弗克。平林人陈牧、廖湛
由是起兵。

光武建武元年，“秦丰陷随州。三年，诏朱祐击平之。”
《新莽》天凤四年，颍川舞阳人王常，为弟报仇，亡命江
夏，与新市人王凤、王匡，南阳人马武、成丹、张卬等因
其众起兵于云杜绿林山中，至七八千人。常为偏裨，
攻旁县。地皇二年，荆州牧发奔命二万人讨绿林贼，
匡等迎击于云杜，破牧军，攻㧞竟陵，转击安陆，大掠
妇女，攻随未能下，还绿林山中。三年，山中疫，贼各散
去。常与丹卬别入南郡蓝口，号下江兵。平林人陈牧、
廖湛等起兵应之，号平林兵。是时刘元避吏平林，因
往随牧等，为其军安集。掾南阳宗室刘秀及其兄𬙂
应白水真人之谶，起兵舂陵，为莽将甄阜、梁丘赐所
败。会下江兵至宜秋𬙂，秀与李通造其壁曰：“愿见下
江一贤将议大事。”众推常，说以合纵之利，常大悟，𬙂
遂与常深相结而去。诸将素敬常，乃皆谢曰：“微王将
军，吾属几陷于不义。”即与汉军合。未几，王莽遣严尤、
陈茂击破之。常与丹卬复收败卒入蒌、谿、龙钟间，众
复振，杀莽将甄阜、梁丘赐。常欲立𬙂平林将帅乐放，
纵乃决计奉元，即帝位，改元更始。立二年，为赤眉缢
杀。《光武》立二年，拜王常“汉忠将军。”〈注〉今应山有石龙
山。又随州东北有三锺山。

《后汉》董永，蚤丧母，灵帝中黄巾起，渤海骚动，永奉父
避兵汝阳，再徙安陆。父亡无以葬，从富人裴氏贷钱
五千，约以身为奴偿之。既葬，如裴氏为奴。道逢一妇，
求为妻，永曰：“吾贫若是，身复为奴，柰何屈辱妇？”为恳
款谕之，永谢不可得，乃与俱往。裴诧曰：“许一人鬻，而
益以二乎，妇何能，吾实不能兼饱若。”永曰：“妇解织。”裴
难之曰：“能为我织绢三百缗，免若仆。”妇遂索丝，才弥
月事竣。裴大惊异，放永归。行次旧逢处，妇谓永曰：“我
天孙也，上帝感君纯孝，而以茕然一身，埤益裴富人。
富人实勤操作，子何以偿，故不爱予一人经纬，取而
代之。吾不获长有此，又安能久羁报命。”言讫，腾空而
去。南宋以故名其地曰孝昌。后永殁，葬于此。相传董
家湖旧有“裴巷”，即其处也。

董黯字叔达，汉江都相仲舒裔孙也。事母孝，比邻玉
寄，母以黯能孝，讽寄。寄忌之，伺黯出辱其母，黯恨。寄。
及母死，斩寄首以祭母，自陈于官。和帝诏释其罪，且
旌异行，召拜郎中，不就。后侨寓孝感。今邑北三十里
有黯墓。

晋惠帝太安二年，义阳蛮张昌反。昌固县吏自恃武
力，聚流民就食江夏者，屯石岩山，因其险立太平蛮
王诸砦。会征兵讨益州，流民惮远戍，诏书督责，凡停
五日者，二千石免官。长吏日相驱逐，俱中道逸就昌
为盗。昌易姓名李辰，造妖言“当有圣人出。”寻得山都
吏丘沉，更名刘尼，称汉后当立为天子，车服悉遵汉
制。昌自为相国，兄味为车骑将军，弟放为广武将军。
创宫殿于石岩山中，编竹鸟蒙彩色，聚肉其旁，众鸟
群集，诈称“凤凰”，至改元“神凤。”太守弓钦遣军讨之，辄
为所破。昌徒众日多，遂来攻郡，钦出战，大败。镇南大
将军、新野王歆遣骑督靳满讨昌于随郡西，大战，满
败走。昌据有江夏，人情扇动，汉沔之间，一时焱起，旬
月有众十三万，

安帝义熙二年丙午，贼张坚据安陆西南乡应城反，
蒯思击破之封都乡侯。

谢晦战败，携弟遁兄子世基等七骑北走延头戍。遁肥不能乘马，晦每待不得，速至安陆，为戍主光顺之
所擒。延头、安陆地，今不知所在。

《随州志》：刘道产治雍而蛮服。南宋元嘉十九年，刘子
卒，蛮复叛。二十二年，柳元景守随，既至而蛮入寇。柳
子募七百人，使五百外戍。或曰：“蛮将薄城，可分乎？”曰：
“外有重戍，彼将惧，奚知城中之数乎？”预戒戍卒潜出
其后曰：“见火则进。”既蛮至，举火而夹击以溺，涢水死
者千馀人，生获数百。三十年夏，蛮复来寇，沈庆之帅
师伐之，宗悫自新安入大洪山，柳子自均水据五水
岭，先据险要，蛮复大败。

前废帝景和元年，四方大乱，随守王宽忧父悬谟去
随而之建业。及母陷于贼，复袭而败之，遂奉母还。天
子悦，使图其形。

《府志》：“南齐永元二年，始兴内史王僧灿作乱，以永阳
周舒为谋主，舒族人晖起兵以应诏，刘坦讨平之。
武帝天监元年壬午，魏景明三年八月也。魏以镇南
将军元英都督义阳诸军事。司州刺史蔡道恭遣骁
勇将军杨由帅城外居民，保贤首山，立三栅以待敌。
十月元英围之，栅民任马驹斩由降于魏。魏任城王
澄”命统军党法宗、傅竖眼、太原王神念等分兵逼东
关、大岘、淮陵、九山，高祖珍将三千骑为游兵，澄督大
兵继其后，攻拔大岘等三城。

三年甲申，魏正始元年，梁遣平西将军曹景宗、后军
王僧炳等帅马步三万救义阳。五月，魏攻义阳。刺史
蔡道恭娴将略，相持百馀日，数胜魏军。会道恭卒，魏
人闻之，攻益力。曹景宗顿凿岘不进。梁复遣宁朔将
军马仙琕救之。仙琕鼓勇而前，兵势甚锐。元英结垒
《土雅》山，伏诸将示之以弱。仙琕乘势直抵长围，掩英
营。英伪北以诱之，至平地，纵兵击之。魏统军傅永单
骑先入，蔡三虎副之，突阵而过梁丘，射永洞左股，永
拔箭复入，仙琕大败，子战死，仙琕退走，时永年七十
矣，一军壮之。仙琕复率万馀人进击英，英又破之，杀
其将军陈秀之。仙琕知义阳围急，尽锐击战，三战三
北。蔡灵恩势窘，八月，乙酉，降于魏。三关戍将皆弃城
走。御史中丞任昉奏“景宗逗留”，上念其功，不报。诏于
南义阳置司州，移镇关南，以郑绍叔为刺史。魏改置
郢州于义阳，以司马悦为刺史。梁遣仙琕筑竹墩、麻
阳二城于关南，司马悦攻竹墩，拔之。

五年丙戌魏正始三年魏征远将军宇文福寇司州
俘千馀口而去。

七年戊子魏永平元年，魏郢州司马彭珍叛魏，潜引
梁兵趣义阳，三关戍主侯登等以城来降，郢州刺史
娄悦婴城自守。魏以中山王英都督南征诸军事，将
马军三万出汝南以救之。十二月，击斩梁宁朔将军
张道凝。魏义阳太守狄道辛祥与娄悦共守义阳，梁
将军胡武城、陶平鲁攻之，祥夜袭其营，擒平鲁，斩武
城，“州境仍属魏。”

普通五年，李国兴复平靖关，《杨法干》复武阳、黄岘二
关。

大通元年夏侯夔攻克三关。

八年己丑魏永平二年。魏中山王英至义阳，取三关，
先策之曰：“三关相须如左右手，若克一关，两关不待
攻而破，攻难不如攻易。先攻东关，恐其并力于东。”又
使长史李华帅五统向西关，以分其力。自督诸军向
东关，六日而拔西关，梁将马仙琕等皆弃城走。梁主
使韦叡救仙琕，增筑城二丈，更开大堑高楼，众颇讥
其怯。叡曰：“为将须有怯时，不可专勇。英急追，将复邵
阳之耻。”闻叡至，乃退。

《府志》：“大同二年，地生白毛。”

太清三年己巳，魏遣杨忠陷随郡，拔安陆。

简文帝大宝元年正月丁巳，德安府雨黄沙。明日西
魏执梁将柳仲礼，城陷。

《安陆县志》：夏侯亶为安陆太守时清介食贫，而好置
乐妓，无衣妆饰。客至，即令乐妓隔帘奏曲。时人以帘
为“夏侯亶之妓衣。”

《府志》：“陈宣帝十二年庚子，周大象二年，相州刺史尉
迟回起兵讨杨坚，相州总管司马消难以郧、随、温、应、
士顺、环、岳等八镇来附于陈，遣其子永为质以请援。
陈以消难为大都督，总督九州八镇诸军事，赐爵随
公。王谊兵至，消难以鲁山、甑山来奔。”

《陈书程灵洗传》：“灵洗为郢州刺史。华晈之反也，遣使
招诱，灵洗斩晈使，以状闻。朝廷使其子文季领水军
防守。文季幼多干略，晈平，灵洗及文季并有捍御之
功。灵洗卒，文季尽领其众，起为超武将军，仍助防郢
州。”

《府志》：“陈昌，字敬业，陈高祖第六子，封衡阳王。性聪敏，
读书一览成诵，明析政事。还自长安，以王琳之阻，遂
寓安陆。”

齐天保六年，齐主使清河王岳将兵攻魏安州，以救
江陵。

《周书皇甫璠传》：“璠少有干略。太祖为牧，补主簿，以勤事被知，每蒙褒赏。建德三年，授随州刺史。政存简惠，
百姓安之。”

炀帝大业十一年乙亥十二月，谯郡人朱粲，拥众数
十万，僭称楚帝，建元昌远，汉南诸郡多陷。

十三年丁丑，李密陷安州，寻为萧铣所有。

《汉东志》：“李白，陇西人，闻云梦七泽，来观焉。而安陆许
相公见招，妻以孙女。尝读书于白兆之桃花岩，过随
而登汉东之楼，怀昔人报珠之故，于是赋彼美及厉
乡，慕长生之术，访紫阳先生，于是赋《神农》。又往游白
水，登石激，观清冷泉，慷慨悲歌击节，光武于是又赋
朝涉，寓三年而后去。后人于白兆山建长庚书院。”
《唐书韦思谦传》：“思谦名仁约，调应城令，坐公事负殿，
不得进秩。吏部尚书高季辅曰：‘自居选部，今始得一
人，岂以小疵而弃大德’？擢监察御史，由是知名。尝曰：
‘御史出使，不能动摇山岳，震慑州县，为不任职。中书
令褚遂良市地不如直，思谦劾之，罢为同州刺史。遂
良后相，出思谦清水令。或吊之，答曰：‘吾狷直触机辄
发，暇恤身乎？大丈夫当敢言要地，须明目张胆以报
天子，终不能碌碌保妻子耳’’。”

《府志》：“德宗建中二年辛巳，梁崇义陷安州。”

三年壬午，李希烈反，以安州为“南关。”

四年癸未三月丁酉，荆州节度使张伯仪与淮宁李
希烈兵战于安州，官兵大败，伯仪仅以身免。

贞元二年乙丑七月壬午，曹王皋遣其将伊慎、王锷
围安州。李希烈遣其甥刘戒虚将步骑八千救之。遣
别将李伯潜逆击之于应山，斩首三万级，生擒戒虚，
拘于城下，安州遂降。以伊慎为安州刺史。

宪宗十年乙未诏观察使柳公绰以兵五千授安州
刺史讨吴元济。

丁士良为吴元济骁将尝为边患元和十二年二月
唐邓随节度使李愬遣将马少良以千馀骑出哨偶
值士良擒之众请于愬欲争取其心良无惧色愬曰：
“此丈夫也。”命释其缚士良自言曰：“原非淮西贞元中
隶安州与吴氏战为所擒自分死矣。吴氏释而用之
故为吴父子竭力今公。又生之请尽死以报”愬给其
衣服器械，为“捉生将。”

僖宗乾符四年丁酉王仙芝陷安州。〈按〉王仙芝以八
月陷安州，越丁卯，陷随州，执刺史翟休征。山南东道
节度使李福遣将兵援之，阵死。后武卫大将军李昌
言领凤翔骑至，仙芝转掠复州。

光启二年，安陆贼周昌附鄂人杜洪称乱。

昭宗光化元年己未冬，朱全忠将朱友恭克黄州，还
过安州，或告刺史武愉潜通淮南，掩取汴军。己亥，友
恭攻杀之。

天祐元年甲子，朱全忠陷安州。

三年丙寅，杨行密攻安州，拔之。

梁末帝贞明六年庚辰，吴张崇攻安州，不克而还。
晋高祖天福二年戊戌，安远节度使卢文进叛南唐，
使李承𥙿据安州。
二年，安州威和指挥使王晖闻范延光叛，杀安远节
度使周环，自领军府，欲俟延光胜则附之，败则渡江
奔吴。晋主遣右领军上将军李金全将千骑如安州
巡检许赦、王晖为唐州刺史。山南东道节度使安从
进恐晖奔吴，遣行军司马张胐将兵会复州兵于要
路邀之。晖大掠安州，将奔吴，部将胡进杀之。八月，癸
巳，以状闻。李金全至安州，将士之预于乱者数百人，
金全说谕，悉遣诣阙。既而闻指挥使武彦和等十数
人挟贿甚多，执而斩之。彦和且死，呼曰：“王晖首恶，天
子犹赦之，我辈胁从，何罪乎！”帝虽知金、全之情，掩而
不问。以金全为安远节度使。

宋至道二年，戚维为随书记，父同文有高谊，来就养。
杨徽过随，一见而合，亟与之酬唱。年七十三卒。次子
纶闻讣，徒步千里来奔。

至道二年，彭城王从吉上书于天子，讼其父枉，除名
而配于随。

欧阳晔字子华。真宗时授随州推官。大洪山奇峰寺
有僧数百，转运使疑其与奸慝为市，令晔往按。僧赂
以金，晔却之。今其输金赈饥，多所全活。卒葬应城，欧
阳修铭其墓。

仁宗天圣元年，欧阳修应举于随，试论《左氏》诬，修曰：
“石言于晋，神降于莘，内蛇斗而外蛇伤，新鬼大而故
鬼小，惟《逸韵》失解。”四年，由随荐礼部，八年三月举省
元，登王拱辰榜。

英宗治平间，范忠宣判安州，尝作《布衾铭》以戒士。后
落职知随，而铭实无传焉。至明正统五年，竟获其铭
于土中。

仲殊一号蜜殊，安州人。常游姑苏台，柱上倒书一绝
云：“天长地久任悠悠，伱若无心我亦休。浪迹姑苏人
不管，春风吹笛酒家楼。”与苏轼友善，性嗜蜜，自号蜜
殊。有《宝月集》，苏赠，有《嗜蜜歌》。

《锺子快述》：宋郊，随州应山人。微时居随，同弟祁读书于州学。后及相居政府，上元夜在书院内读《周易》，闻
其弟点花灯，拥歌妓，醉饮达旦。翊日，谕所亲令诮让
云：“‘相公寄语学士，昨夜烧灯夜宴，穷极奢侈。不知记
得某年上元，同在州学内吃虀煮饭否’？学士笑曰：‘却
须寄语相公，不知当年同吃虀煮饭，是为甚的’？”
《应山县志》：二宋微时，入郡僦舍锦标坊下，与吏郑生
者邻，情迹颇熟，凡郡守所欲笺状，皆郊祁为之。夏英
公竦守郡，怪问之：“若将学而自为之耶？”吏以实对曰：
“二宋秀才代之也。”因得其所著作，益大嗟赏，命《咏落
花》诗。赋成，英公曰：“大宋君咏落花而不言落字，必作
状元宰相，小宋君非所及。”然亦登严近。

《府志》：“神宗熙宁元年，天雨白牦，状如马尾，长者尺馀，
弥漫德安山谷。”

连庶，字君锡，应山人。县旧有淮南王故垒在山间。会
大水，州守议取其甓为城。公曰：“弓矢舞衣传百世，藏
王府，非无可用。盖以古物传于今，尚有典型也。”垒因
是得存。

连庠，字元礼，与兄庶齐名。李元纲云：“应山二连，伯氏
当官明洁，人谓之连底清；仲氏加以严肃，人谓之连
底冻。”

徽宗宣和三年三月庚戌，蔡京等进德安所得商六
鼎。

钦宗靖康元年丙午，贼祝进、王在相继攻德安。
程颢字伯淳，程颐字正叔，俱宋大中大夫珦子也，世
家伊洛。珦父遹令黄陂时，娶于孝感张氏，生珦。遹卒
于黄陂，珦未克北归，以故颢、颐常游孝感，读书董湖
西北隅，今程子港即其地也。揽胜者以《程港夜月》为
八景之一。

高宗建炎元年戊申，李好问、杨进、李横相继攻德安，
知府陈规击破之。冬，桑仲败还襄阳，鸠集散亡，陷邓
州，复南攻德安。

二年己酉四月壬辰贼军孙琦犯德安。七月齐刘豫
使李成合金兵而入。

四年辛亥九月戊午襄阳贼赵延寿犯德安陈规拒
却之。

德安、复州、汉阳军镇抚使陈规仿古屯田，有迯户归
业者，收毕给之，过三年者不受理。凡“军士所屯之田，
皆相其险隘立为堡寨。其弓兵等半为守御，半为耕
种，如遇农时则就田作，有警则充军用。”

胡照，闳休之孙。绍兴中，知德安。岳飞为招讨使，辟闳
休主管机宜文字。飞诬死，闳休发愤杜门，佯疾十年。
及照知德安，众仰之曰：“忠义之裔也。”

高宗绍兴四年甲寅五月，以岳飞兼荆南制置使，渡
江收郢、襄地，移屯德安府，军声大振。

孝宗淳熙元年，金人围德安。

宁宗开禧元年乙丑，韩𠈁胄渝盟启衅。十一月，金人
围德安，吴猎招神马陂溃卒救之。是年，金以都统完
颜按带陷随州，进围德安，掠安陆、应城、云梦、孝感、汉
川诸县。

二年丙寅，金人围德安，吴猎命董德等救之。十二月
戊申，金人围德安，守将李师尹拒之。

《随州志》：大洪山人李遥，杀人亡命，至秭归，出市一杖。
时秭归有被杀者，求之甚急，其子见遥杖曰：“非父物
乎？”愬之官，执遥而验之，信搒掠备至，而大洪之犯遂
泄。

理宗绍定二年己丑，元兵南侵，安、随大扰。

端平二年乙未，元以太子阔帅师破德安郡县，俘戮
人十馀万。

三年丙申八月，元遣杨惟中、姚枢攻陷德安府。
淳祐十二年壬子，蒙古兵攻随、郢、安复，总管马攻拒
战，却之。

度宗咸淳五年己巳，元阿术掠德安府县，俘万人而
还。

恭宗德祐元年乙亥，正月戊子，知德安府来兴国以
城降。

《云梦县志》：程慥，本之裔孙。不妄片语，不弃小善，不侈
服玩，不靳所有，以赈人之急，人咸称为“石羊程夫子。”
盖公居石羊冈，而里人诵之以配河南二夫子云。一
夜群盗围其家三匝，已复解散。后闻盗私相怨，詈：“此
程夫子家，何忍利其藏？且围时，黑气滃然，不可觅门
户。舍旁忽产紫芝三百本，色状甚异，香闻数百步外”，
夜有光绕其上。

《孝感县志》：白察罕，西域板勒纥城人也，买宅孝感。至
元戊子，母卒，葬孝感白云山中，鸣琴读书，若将终身。
暮年居白云山别墅，以白云自号。尝入朝，仁宗望见
曰：“白云先生来也。”

《府志》：“顺帝至元初，蕲贼曹安兴陷安陆，郡守王闾被
执不屈，贼义而释之。”

至正十一年辛卯，颍、蔡兵起，聂兴宗、许成据应山，分
掠德安所属州县。平林人明玉珍，身长八尺，目重瞳，
至是拥众青山明正德元年春，德安大饥。秋，大旱。是年，随州簸箕巷
张必显妻崔氏生髭，长三寸，暴死。

七年壬申，流寇刘六等遣人掠随州、应山，德安骚动，
曹都司战死。贼帅赵𬭼引万人至应山，河南佥事郭
诏追击二郎畈，大败之。

安大峗居云东曲水湖，自号曲湖逸人。正德末，夜观
列宿，异之，曰：“帝星明于江汉，其应在安陆州。”逾年而
世宗从兴邸入承大统，咸推为象纬藻鉴焉。

杨方伯芷，少孤，为嫂厮役，落拓无家。年二十五，杨观
察璋见其人有异，试以联曰：“北斗七星，水内连天十
四点。”对曰：“南方孤雁，月中带影一双飞。”再曰：“燕来雁
去，相逢路上讲《春秋》。”对曰：“兔走乌飞，各向空中行日
月。”观察适为女求婿，因定盟焉。何司寇迁亦观察所
选婿也。何亦以此法得刘公伯燮，或物色于风尘，或
赏拔于童穉。亦可传矣。
嘉靖十六年六月，应山民刘思禄生儿。异形。赤发、肉
角，三目，手口如《鸷鸟》。

二十年，随州“大雨”三日，黄连村地裂为壑，有声如雷，
周五里皆震，越月乃止。

四十五年，大雪，民多僵毙。孝感《陡冈步》有乌巢，育三
白雏，成羽去。

隆庆五年，德安大水，民讹言兵至，乡邑惊扰，旬日始
定。是年牛生五足。

梁汝元，更姓字，为何心隐。嘉隆间游楚，以讲学为名。
又游京师，客耿恭简邸舍。一日，张江陵过耿，汝元望
见走匿。耿讶问其故，汝元曰：“分宜欲灭道学，华亭欲
兴道学，而皆不能兴灭者，此人也。必操天下大柄，且
终当杀我，子第识之。”后江陵当国，果以曾光妖案捕
汝元，下所司，竟毙于狱。葬孝感弘乐乡东里，与颜学
《合墓》。

天启壬戌，凤凰山下一小街为“走樱桃渡”别迳，居民
廖姓女，为祟所凭，且滨于死，延巫治之，自言为本地
土神，欲婚此女，适县牧贺大亨，过其处，众声杂沓，不
知避也。贺为停车，诘得其状，呼其父责之，而立劈其
像，妖亦遂止。

明时应山有字“雁媒”者，宵寘沙渚，群雁闻其声而至，
则掩取之，三年矣。一日日中，疋雁哀鸣而下，与媒交
纠其颈，弗释，并死之。字者遂不复弋。

崇祯二年，孝感大旱，盗起，白鼠遍邑，人笯而鬻之。
五年，孝感斗《山步》民叶家猪产独角兽。

六年癸酉十二月，流贼入应山孟畈店，巡道李宗著、
知府程世培筑郡东北门。

七年甲戌正月，贼哨薄四郊，焚杀东北乡分，千户张
以谦守随州曲山店，死之。

八年二月，贼从孝感薄北城下，乡官王宗孔同子王
采领土兵出堵于演武场，得贼级十一颗。贼大队，伪
“整世王、混世王、一斗粟、混十万、过天星、蝎子块、老回
回、隔里烟、一点油”、西营《八大王》、曹操，凡十一家继至。
自演武场北至应山观音坡，凡五十里；东南自孝感
云梦界，西北至随州应山界，凡三百里，杀掳无算。举
人甘筹自制火药击贼于北城，至四月始解。是年冬，
贼复至，大肆焚掠。

孝感，贼不时至，人无所庇。参政邑人夏时亨，以诸生
唐列、马逢泰，耆民汤希禹、胡聆楚之请，言于知县雍
鸣鸾寨白云山上，使居人得有所保。十六年正月，邑
城既入于贼，运判彭濬典，贡士刘祺、彭清典、万以忠，
诸生杨金声、黄文星等，皆以避难来。二十八日，贼众
突抵寨下攻五昼夜，清典等督义勇拒之。二月二十
五日，李自成将贺人龙帅众万馀，环攻三昼夜。是时
清典等皆徙去，寨中仅壮士况思圣、汤延泽、汤宾选
等百馀人，奋勇血战，贼大溃，遁去。四月，贡士夏㷆来
自武昌，秣马练兵，寖成营垒。五月，举人刘申锡、应山，
诸生杨之金等，于邑北境起兵恢剿，㷆与互为声援。
白旺衔之，且欲加兵黄麻，恐白云之“蹑其后，必欲灭
此而后朝食。”七月初一日，帅众数万来攻，而吏部员
外郎程良筹，亦以先一月家，自云与㷆同侨寓，诸生
程元申、张士达、徐应锡、胡应振、程仲甫，土著诸生马
逢时、唐应奎、贺康祉、汤元鶤、李司直等同心守御，多
所斩获。或贼乘夜暗袭，则时令健儿礨石击之，为力
不多，而磷齿相搏，互为硼磕，一发常杀数人，寨人枕
戈露拒者三十九日。八月初一日，贼知不可拔，引去。
亡何，夏时亨由板桥畈赴白云，同良筹请札授官，鼓
励乡勇，号营“大义”，决策进剿。十一月十七日，侦知贼
骁骑聚于杨家砦，祺、㷆、以忠同分领《屠奏疏》、李珽予、
余之轨、蔡同春、汤谟、况于衷、汤议、刘兴义、乐和等围
之，尽歼其众，夺马三十匹。十九日，全师西向，克复邑
城。江北巡抚王扬基檄请良筹监军，而版授祺㷆，以
忠监纪。乃以十二月督诸义士马逢贤、魏中映、况可
召、马逢康、涂鹏程、刘体伦等，攻贼于圆潭砦，克之。旋
憩白莲砦，驰檄各营同击府城白旺用伪弁诈降行
谍，而各营适札四野，伪弁潜引贼袭砦，砦溃，良筹被掳，阵亡。义士徐从先、刘御明、程大德、僧还虚等三百
馀人。十七年正月，寨人同西协游击马应龙击花源
砦，斩贼首八十馀级。二十四日，随毛、惠二镇攻府城，
克之，旺杀良筹走京山。巡抚何腾蛟、巡按黄澍檄请
时亨监军，严防御，勤操练，贼亦戢志于我。八月初十
日，寨人大举西向，贼伏骑三百于黄土寨，以邀我师，
我师败绩，徐应钦、杨鼎臣、华君美、张一宗等死之。十
一月初十日，贼以马步三千人攻白云，次周星店。时
亨密令刘体缙、杨士修、刘显祥等夜斫其营，斩贼首
百馀级，获马十八匹。

九年丙子十一月，贼围应城，破之，治西南一带居民
悉火。复围云梦，贼骑薄城下，监军张大经领兵击之。
十年，螟《螣虻》贼皆备。是年，应城南门周氏生女九岁，
一日忽变为男，汤池忽冷。八月，张献忠陷城。

丁丑正月，张大经战贼于麻城之白羊山，贼败，从雪
雾中掩旗而遁。二十八日，至德安府，焚西南关。副将
杨世思、通判孙铉、同乡官王宗孔、生员沈会霖分领
土司龙在田、滇兵追战于七里畈，得贼级五十七颗，
救回难民千馀口。是年四月，贼薄德安，东乡，诸砦堡
俱破，哨至南城，巡道赵振业发乡勇出堵，彭鳌、乐成、
叶三、魏节死之。

十一年戊寅，雨，土地尽白。三月，大风拔孝感易氏石
坊。是年，贼薄城下，遍城戈矛出火，炯炯有光。冬，客兵
驻西郊，骡产驹。

十二年己卯六月，大水，城南民家胥及檐而止，编筏
以渡，城上垂竿缒巨石以曳之，竟日，门始启，水稍杀。
先是豕乘于屋，天雨，鱼烹之，悉化为水。是年冬，木冻，
城西盛姓屋梁有鸟来巢。

十三年庚辰四月，贼老营十一家分屯四乡，以精骑
攻城。巡道赵振业、知府樊邦正与乡官王宗孔，生员
万之奇、吴锡嘉、沈会霖各分一面堵之。游击王三槐
出战于东郊，身被数矢不退。贼攻城益力，城上诸生
甘和森、乐绎如、柯立等率敢死士射却之。转攻西城，
邦正设伏胜之，贼遁去。转袭破随州，磔守将黄章衮。
十六年癸未正月初九，官民俱空城出。十三日，伪曹
操、罗一龙至，用弦圭为考试官，遍拘诸生，有宁投水
死不赴者。时闯贼已改襄阳为伪西京，伪知府吴从
绳、伪知县邓某守德安，寻调一龙去，见杀。四月，巡道
章旷调忠义营生员刘渰等，领五旗乡勇，以生员甘
和森为前驱，恢复之，执伪官而去。闯贼再遣伪果毅
将军白旺复至，委伪知府姚锡引伪同知陈吾鼎、伪
推官方奉三、伪知县胡鈊时大索绅士，城中诸人俱
避诸村堡拒贼。白旺领贼众围北乡傅家砦，生员张
素蓄等以死敌，杀贼首领数十人，日久被困，破之，全
砦俱屠。连破西乡朱家砦、红石砦、高家砦、白兆之、尖
山砦，东乡居民俱匿孝感之三山，砦被困，破之暨诸
小砦无算。

《禹贡》：“禹敷土，江汉，朝宗于海，九江孔殷。沱潜既导，云
土梦作乂。”

《古尚书注》云：“在江之南，梦在江之北。”

《吕氏春秋》：“菜之美者，云梦之芹。”

司马相如赋：“楚有七泽，臣之所见，特其小小者耳，名
曰《云梦》。”

《史记河渠书》：“禹以为河所从来者高，水湍悍难以行
平地，乃厮二渠以引其河，九川既疏，九泽既洒。自是
之后，荥阳下引河东南为鸿沟，以通宋、郑、陈、蔡、曹、卫，
与济、汝、淮、泗会于楚。西方则通渠，汉水云梦之野，渠
皆可行舟，有馀则用灌溉，百姓享其利。”

《西汉·地理志》“江夏西陵县有云梦宫。”则云梦即西陵
地，而云梦宫盖在此县。

《朝野佥载》：郝处俊葬讫，有一书生过其墓，叹曰：“葬压
龙角，其棺必斲。”后处俊孙象贤坐不道，果斲处俊棺，
焚其尸。处俊发根入脑，骨皮托髑髅，盖奇毛异骨，贵
相也。

《稽神录》：“马黄谷冢，旧载安州城南，陈人左鹏亲见其
棺已腐，惟一体骨长三尺。今无冢，或久而逸其迹也。”
朱彧可谈：“蔡确知安州，有诗云：‘睡起莞然成独笑，数
声渔笛在沧浪’。吴处厚注云：‘未知蔡确此时独笑何
事，坐讥讪贬。先公帅广，崇宁元年正月，游蒲涧，见游
人簪凤尾花诗云：‘孤臣正泣龙须草，游子空簪凤尾
花，监司互论以为罪’’。”注云：“正月十二日已大祥。”岂是
孤臣正泣之时，谗口之可畏如此！既不得笑，复不得
哭《尚书蔡传》云：梦方八九百里，跨江南北，华容、枝江、江
夏、安陆，皆其地也。又曰：云土者，云之地，土见而已。梦
之地，已可耕治也。

《一统志》：环岳郡在孝感县西。魏置。隋废。按《魏书》，孝昌
县改置岳州岳山郡。《隋书》废州郡为孝昌县。《唐书》环
川环阳县，未闻有所谓环岳郡也。《陈书》，司马消难总
管九州，有环川、岳二州，并在孝昌境耶。抑即魏之岳
山郡，而误传为环岳郡耶？

义阳城在孝感县北一百里。梁置，西魏废。按《南、北史》，
西魏于平氏县置义阳郡，盖古申国之地，今信阳州
是已。刘宋改义阳郡为宋安郡，南齐改置司州，而义
阳城未尝置于孝昌也，岂即南义阳之废城耶？《梁书》：
“武帝天监三年，魏陷司州，诏以南义阳置司州。”夫梁、
魏之时，有义阳郡，又有西义阳郡、南义阳郡。西义阳
在今随州境，而“南义阳”未知的在何处。《一统志》谓梁
以宋安郡为北司州，黄陂县为南司州，则南义阳郡
似当在黄陂境。今云在孝感县北一百里，则与罗山、
应山为近。岂南义阳郡初置于孝昌境，而黄陂之南
司州乃其徙置耶？

“新市在孝感县，后汉王常起兵即此地。”又云：“新市城
在京山县南三十里，汉光武起兵讨王莽，尝聚于此，
后置县曰南新市，西魏因改富水。”按《后汉书》，南新市，
侯国，属江夏郡。《宋书》荆州江夏郡亦有新市县。唐杜
佑《通典》郢州富水县注云：“后汉新市县故城在县东
北。”宋淳熙丙午，富水县令张实修县志，虽辩析新市，
而未尝援及孝感，故孝感新市之名不彰。窃谓前汉
《地里志》江夏郡无新市县，而王常起兵则在前汉之
季。是王常起兵之新市，乃安陆县乡聚之名，非县名
也。盖在孝感之北境，今新店是已。其后光武起兵于
舂陵，招致新市兵。后汉·《地理志》始有南新市侯国。宋
《元和郡国志》、元丰《九域志》俱云“后汉于安陆立新市”，
是南新市县置于后汉，盖在今京山之南境，富水之
新市故城是已。岂可以后汉之南新市即以为前汉
王常起兵之新市哉？又《晋书》竟陵郡有南新市。郦道
元《水经注》云：“新市县在云杜城，属竟陵郡。”盖今之应
城、京山、景陵，皆晋时云杜县之域也。又《齐书》郢州江
夏郡、新平左郡、司州安陆郡皆有新市县，其郢州东
牂牱郡又有西新市、南新市、东新市县，或者即以东
新市为孝感县。不知齐之郡县多侨置耳，恶足凭乎？
夫新市之名不一，而孝感新市实与随之平林为近，
土人相传为王常起兵处，故《一统志》存之。

《通志》。《魏书地形志》谓南司州宋安郡有东随县。注云，
“东随县有黄岘关。”按黄岘关即今孝感，九里关在南，
北朝谓之东关。《隋书》文帝开皇九年，改东随为礼山
县，即今应山也。历代地形，分割不一。今之孝感疆域，
袤出黄岘之外数十里，由县治以抵北界，约有三百
馀里。岂魏时孝昌地狭，而黄岘内外，旧属东随耶？抑
割孝昌之黄岘以益东随耶？然魏改孝昌为《岳州岳
山郡》，则地固未宜割也，岂孝昌、东随以黄岘为界耶？
不可考已。

楚子城，旧《志》云在随故光化县。楚子伐随，军于淮汉
之间，城此按：随南封百里，实古䢵。后八年，䢵与随及
蓼同伐楚，是其敌也。楚若由此伐随，必假道于䢵，䢵
许之乎？庄王四年，楚伐随，除道梁、溠以临随。溠偏西
可通郢，楚地可由此入也。然曰军于淮汉之间，淮在
随北，而蓼又楚之敌，其必由唐、厉入乎？唐、厉在淮、汉
之间，皆楚私属也。楚子城其光化之故城，或故安化
之城未可知，必以为楚人之筑，妄矣。

《禹贡》云：“熊耳外方，桐柏至于陪尾。”《蔡沉传》云：“熊耳、外
方，桐柏、陪尾，皆北条大河南境之山，豫州山也。”又云：
“《地志》江夏郡安陆县东北有横尾山，古文以为陪尾，
今安州安陆也。”旧《府志》云：“去治四十里，俗呼横山，一
名横尾。《禹贡》导水至于陪尾。即此。”今按：治东北五十
里俗呼横山，特一小丘，信非横尾。惟四十里俗呼大
鹤山者稍隆而拽尾，此为横尾，庶得之。顾陪尾上接
桐柏，《书传》亦谓豫州山，则不当在荆之安陆，若今信
阳三关，正接桐柏，其峻险足称高山，固豫境也。古文
舍此，不著陪尾，而以荆境一阜当之，何欤？且横尾去
三关百馀里，高卑不伦，以此为陪尾，于禹“奠高山、分
州境”之意，似皆未合，抑又何也？窃谓禹所随刊，若内
方、大别，导汉由之，亦非危岳。而三关以南百馀里，即
云梦大泽，直抵大别，而横尾特峙，其间可尽漫渺之
观，岂荆豫之会，导水陂泽，取诸临眺高卑，固不尽计
欤？

云梦县南皆大泽。云梦泽自此始，故名之。《禹贡》云：“土
梦作乂。”本二泽。然二泽合称，其来已久。传记所指，合
析不同。《周礼职方薮》曰云梦。《司马相如传》：“楚有七泽，
其小者名云梦，方八九百里，南有平原广泽，缘以大
江。”而班生《地志》云：“华容枝江若江夏之安陆，皆有云
梦。”裴骃云：“孙叔敖激沮水作此泽。”张揖云：“楚薮也，在

者指此。”《春秋文耀钩》云：“大别以东至富春、九江、衡山，
皆云梦地。”唐安审晖败唐兵于梦泽中。史炤曰：“云梦，
泽名。”祝穆曰：“䢵夫人弃子文于梦中，言梦不言云。楚
子避吴入于云中，言云不言梦。二事皆在安陆，一以
为云，一以为梦，凡此皆合称也。”惟胡三省辩误。《禹贡》
“云梦”，孔安国云“在江南。”《左传》：“楚王以郑伯田江南之
梦。”《汉志》：“云梦泽在华容南。沈丘云云，即今玉沙、监利、
景陵等县，梦即今公安、石首、建宁等县。”《汉阳志》“‘云云
在江之北，梦在江之南’。此则析而称之。”按：杜预云：“‘云
梦跨江南北’，而蔡沉”《书传》云：“云梦方八九百里，跨江
南北，华容、枝江、江夏、安陆皆其地。”合言之则一，别言
之则二泽也。《禹贡》云云，“土梦作乂。”盖泽势有高卑，故
水落有迟速，人工有早晚尔。

景差《至蒲骚》见宋玉，曰：“不意重见故人，慰此去国恋
恋之心。昨到梦泽，喜见楚山之碧，眼力顿明。今又会
故人，闲心日足矣。”

《楚纪》云：“孟宗，江夏郡𫑡人，性至孝，后有孟嘉、孟陋、应
城。”陈士元《孝感志》云：“按《史记》，无忌谓魏王曰：‘秦不敢
伐楚，攻冥厄之塞’。徐广注云：‘冥厄，即江夏郡𫑡县地。
申州罗山县，盖汉𫑡县地也。《前汉书》，江夏郡统县十
四，《后汉书》，江夏郡统县十二，《晋书》，江夏郡统县七，俱
有𫑡县。夫汉、晋江夏郡置于今之云梦县北四十里’”，
而安陆则附郡之县，今江夏县即汉沙羡县地，亦属
江夏郡。至三国吴时，又分置武昌郡。是孟宗之世，沙
羡已属武昌，隔在汉江东南，去江夏之𫑡县远甚，非
𫑡地明矣。宋人惟知孟宗为江夏人，而不考宗为江
夏郡之𫑡人，遂称江夏县城东有灵竹院，为宗故宅，
绍兴间立祠以祀。《一统志》不及深究，因以宗为江夏
县人物，而罗山县又不载焉，不已误乎？然今孝感北
联罗山，以舆地计之，其东北境即汉𫑡县地。《论世索
图》疑宗为孝感人。按《世说新语注》引《孟嘉别传》曰：“嘉
字万年，江夏𫑡人。曾祖父宗，吴司空。祖父揖，晋庐陵
太守。宗葬武昌阳新县，子孙家焉。”袁宏《孟处士陋铭》
亦曰：“阳新人，今兴国”州。盖孟家江夏之𫑡县，而其后
人家武昌之阳新嘉。《传》首云“𫑡人”，乃《一统志汝宁人
物》亦有孟嘉，皆愬其先世尔。陈以宗为孝感人，尤为
无据。而《武昌县志》引《别传》讹“𫑡”为鄂，遂以为武昌人，
缪甚矣。

随州医士蔡士宁常宝一息石，其色紫光如丹砂，有
缠细之纹，重如金锡，其上有两三窍，以细篾剔之，出
赤屑。心狂热者，服少许，即定其斤两岁息，故曰息石。
《随州志》神农氏作，不言所起也。《记》曰：“厉山氏”，《左氏》曰
“烈山氏。”《史记》谓“烈山实厉山。”皇甫谧谓“厉山，随之厉
乡也。”盛弘之谓：“随之北界重山二穴，神农一育九井”
自穿。汲其一井，八井皆动。又云：“淮阳有神农井，厉山
北有神农洞”，即其生处。

虞舜生诸冯，今诸洪铺是也。《养吾集》云：“随之方言呼
冯为洪，不知者遂讹称洪。”然考永乐年州志，犹是诸
冯，且有舜井新碑、历山娥皇洞诸遗迹。

王孙圉对《赵简子》曰：“楚有薮，曰云连徒洲，金木竹箭
之所生也。”《墨子》曰：“荆有云梦犀兕，麋鹿盈之。”

楚顷襄王二十年，秦将白起拔西陵。西陵，云梦地，襄
王复取之。《宋玉赋》曰：楚襄王尝游云梦之台，望高堂
之观，其上独有云气，崒兮直上，忽兮改容，须臾之间，
变化无穷。王问玉曰：“此何气也？”玉对曰：“所谓朝云者
也。”

庄公四年三月，楚武王荆尸授师，孑焉以伐我，将齐
入告夫人邓曼曰：“余心荡。”邓曼叹曰：“王禄尽矣。盈而
荡，天之道也。先君其知之矣。故临武事，将发大命而
荡王心焉。若师徒无亏，王薨于行，国之福也。”王遂行，
卒于樠木之下。令尹斗祈莫敖屈重除道梁溠，营军
临我，我惧行成。莫敖以王命入盟随侯，且请为会于
“汉，汭而还，济汉而后发丧。”而《史记》又云：“楚武王五十
一年，周召公责在王楚，而楚亦怒我背己，来伐武王，
遂卒于师而兵罢。”君子曰：“此与《传》亦异。庄王十九年
我赴郧师”，事之微者，《传》尚纪之。岂有王室召我，责在
王楚之事顾遗之乎？楚之志拳拳于吞噬小国，其不
忘情于我，濒死而犹不肯己，宁论其背不背哉？
《史记》言：楚武王三十五年伐随，随曰：“‘我无罪’。楚曰：‘今
诸侯背叛，相侵相杀，我有敝甲，欲以观中国之政，请
王室尊吾号’。”随为之请于周，不听，还报楚。金氏曰：史
氏之述，其薳章求成之辞乎？君子谓《史记》之言与《左
氏》异。《传》称季梁之谋，惟在于修政而亲与国，若请号
尊楚，岂理也哉！

沈括之谪随也，夏震而木折。获石，其下似斧而无孔。
或曰雷楔。又曰：雷州多雷。沈子曰：雷实水名，石雷妄。
夫然，邻高有电白，又何谓耶？君子曰：在天成象，在地
成形，星陨为石，夫何疑乎？《易》曰：“震为龙。”一阳动于二
阴之下，非龙乎？雷其声电，其目之光，声出而光生。光
无碍，故一出而人见；声有渐，故既发而始闻。声传谷响，其应稍迟，非其理乎？龙蛰而雷伏，雷己而电灭。腊
月之雷，阳泄于阴，龙启于蛰，故雩泉触龙，雷电随至，
龙之怒也，龙拏云中，雷电交作，龙隐而去，空中顿灭。
《志》曰：“有神如彘。”又曰：“电白祠，龙湫龙母”，非此之类乎？
嘉靖乙卯秋七月，刘伯生、伯燮绍恤熊之梦，共一官
舟往预省试，夜泊于刘家隔，诘朝呼“长年”，方欲前发，
而舟已抵汉口矣。夫解缆不觉顺流无恙，事不足异。
但中必由逆流十里过涢口，方可达汉，谁挽之耶？是
科四人俱登贤书，伯燮领解额。

刘佥事绍恤，嘉靖乙卯春官，下第后，即读书金泉僧
舍，疏窗面河，外无垣篱也。一夕抛书独坐，偶作不必
然之想，脱有刺客窥棂隙，投戈而入，某当侧身以避
之。因戏作掉臂状，而长戟已从耳畔飞过矣。又童时
与诸儿狎，疾走雉堞上，忽失足堕城下，适一老人倚
城趺坐，正坠怀中。此地届城西北，下临深潭，其亦有
“神以护之耶。”

万历二年筑孝感县城，掘土得一鼎，传是周宣王赐
仲山甫者，上有款识六十字，守巡二道，遂建一阁贮
之，乞王中丞世贞为之记览。记文奇甚，因檄德安守
取鼎验阅。其制即今香炉也，规圆仅四五寸，非烹饪
器，不可谓之鼎。三足，上俱画以兽面，文如字，形各相
类。所谓六十字者实无一，盖疑董工官自神其说也。

《府志》：“鬼谷子姓王名诩，西周人，受道于老君，尝入云
梦采药，服之颜如童。”

张楷，字公超，隐华山谷中，能为五里雾，有《玉诀》《金匮》
之学，坐在立亡之道，人学其术者，填咽如市。尝跨驴
至云梦县卖药，今县有“会仙桥”云。

《汉书五行志》：“汉灵帝时，江夏黄氏母浴而化为鼋，入
于深渊。其后时时出见。初浴簪一银钗，及见犹在其
首。”

《府志》：“晋惠帝大安元年，有败𪨗自聚于道，人或散投
坑谷，明日视之如故。”

《齐谐记》：“太元元年，安陆县师道宣年二十三得病，愈
后忽忽发狂，变为虎，食人不可胜数。有一女子采桑
树上取食之，乃藏其钗钏岩间，后复为人，皆知取焉。
还家久之，乃出，仕为殿中令史。夜共入语变怪事，宣
自言：‘吾昔得病发狂，变为虎，啖人，遂言其姓名，坐中
有食其父子兄弟者。于是擒送官司，饿死建康狱’。”
《府志》：“孝感仙姑洞，相传昔二人秉烛入行，约二十馀
里，洞尽忽睹天日，溪水横抱，有断石桥，水深不得渡，
隔溪茅屋骈列，花木蕃盛。溪边一女汲水，遥语二人
曰：‘此非尘世也，渡此不复返矣’。二人惧，遂返。”

《南史》：“庾翼欲北伐，镇安陆，偶起如厕，见有物如方相，
俄而疽发卒。”

《梁书》：“邵陵王萧纶讨侯景不克，避居安陆，为北魏杨
忠所杀，投于江岸。经日色不变，鸟兽莫敢近。时大雪，
周回数步不霑洒。旧主帅安陆人郝破敌殓之。葬日，
复大雪，惟冢圹无雪。杨忠闻之，以太牢致祭。百姓怜
之，为立祠庙。”

《纪闻录》：杜鹏举安州都督，子鸿渐宰相，名似兄弟，盖
有由也。鹏举尝梦至一所，见大碑，人言是宰相碑，问
有杜家儿否，答曰：“有。”即往视之，记得“姓”下一字“鸟”旁
一字曳脚，乃名其子曰鸿渐焉。又《太平广记》：鹏举初
为济源县丞，暴卒。其妻尉迟氏不肯殓，曰：“夫君算术
神妙，每言官至方伯，必不长往。”越三夕，胸上稍温。又
翼日，甦云：初见两人持符来，招至一公廨，使者先入，
有碧衣官出，踞坐，命鹏举前曰：“误同姓名，非此官也。”
笞使者，改符去。有一吏挥手令出，碧衣官拜送门外
云：“某是生人，安州户籍少府当为安州都督，故施敬
耳。”先挥手，吏趋出，引鹏举入一院，四周簿帐山集。指
鹏举开卷视之，时鹏举三男，未生者，籍名已具，乃求
笔记其名于臂。西行过一新城，环城甲士曰：“相王居
此，将为天子。”及甦，视臂上所记，如朽木书，字尚分明。
鹏举以假还京，诣相王述其事。后三年，相王登极，是
为睿宗。拜鹏举右拾遗，制词曰：“思入风雅，灵通鬼神。”
后果为安州都督。

《孝感县志》：“张抃，孝昌人，唐张巡裨将也。尹子琦围睢
阳，巡使抃如彭城，许叔冀请救，叔冀不应。又副南霁
云溃围告急于临淮贺兰进明，进明无出师意，爱抃
及霁云勇反，欲留之，为大飨，乐作，霁云泣，拔刀断一
指，以示不留，抃亦断一指，竟不食归报。及城陷，抃与
霁云等三十六人俱不屈死。数日，抃见梦家人曰：‘吾
得请于帝。为南岳司录。行人间赏罚’。”未几。进明暴死。
若震

《安陆县志》：大用不知何许人，唐元和七年，行脚至安陆石佛山，趺坐其麓，忽举杖得前梁瓦如许，藏土隙
中，因卓锡焉。示寂建塔于山之阳。岁俭斋沐，扫塔辄
雨。万历间，邑令高一迪踏灾过此，强起视之，尚缄目
作懽喜容，发已垂肩，爪盘于膝，高曰：“生耶？”刺之，赤液
徐出。少焉，四山云合，风雷俱作。高百拜悔罪，封扄而
去。后好事者再为启视，则枯矣。

慈忍卢尊者，唐时人，即浮屠善信。游于五台三年，寺
僧遣之。有老父语曰：“子行矣，缘不在是。”逢随止，遇湖
住，遂行。宝历二年七月，随旱，师至，见高峰，问焉，人曰：
“大湖。”乃窃喜。及湖旁，遇张武陵者，具羊豕而雩，谓曰：
“旱因人召，害物济人，可乎？请待之三日，吾为尔雩。”武
陵听之。既入，阴岩独坐而大雨，武陵乃从以二子而
即山居之。太和元年五月，师告湖神曰：“乡吾代牲，辍
尔血食，今偿尔。”引刃截膝，白液流出。张氏二子侍观，
立化山南东道，上其状。天子嘉之，赐其所居之处为
幽济禅院。今随之洪山是也。

梁贞明中，一日方曙，有大蛇见于城之西南，首枕于
城，尾曳于濠南“土地庙中。其首大如五斗器，怒目如
电，张巨吻以属城。其身不下百丈，粗可数围，跨于羊
马冈兼濠之上，其馀尚蟠庙垣之内，有宿城军校，卒
然过之，大呼失魄而走，一城恐惧，莫知所由。”明年淮
寇围城，岂神先告之耶？今无羊马冈，或即羊集冈是
也。

《括异记》：郑獬微时，梦至一小池，方阔数尺，甃以明玉，
獬入水浴，见臂生白鳞，水影中头有角，池上人呼曰：
“白龙翁来也。”比醒犹见曳尾于床。郑獬卒，棺寄僧舍，
历久不克葬。滕元发来守安州，梦獬来谒，见轿中一
白龙身其首实獬也。元发因出俸窆焉。

《录异纪》：安州城东二十里，有南蛮墓，群盗发之，数日
乃开，得金钗百馀枝，合重百斤，有石座，杂宝古腰带，
陈列甚多。盗取一带，随手水涌，俄顷满墓，所开之处，
寻自闭塞。盗以二金狮子献刺史武愉，愉夜梦一人
吉服多侍从，谒云：“我南蛮相公也，为群盗坏我居所，
以君宗姓，愿为修之，盗当发狂疾，不必捕。”愉即命人
修墓，群盗三十馀人，不数日，狂死者半。

《怪异录》：胡旦为工部郎中知制诰，一日，禁中忽报云：
“召对，赐鞍马。”侦者悉白官僚，而邸吏已传报四方，既
而诘之，虚也。后数日且得罪，贬安州行军司马。
《异闻录》：吕诲为御史，与安州士朱明复雅相善。神宗
立，复知谏院，劾王安石，罢知德安府。一日晏坐，见一
碧衣云：“不久玉帝南游炎洲，命子随行，纠正群仙。炎
洲苦热，赐公清凉丹一粒。”诲吞之，若冰雪下咽，寻卒。
后数年，明复举进士及第，自湖北渡襄江，道见吏领
数百人前导，次见诲骑玉角青鹿，左右皆青衣童子。
明复前谒拜，问曰：“公何之，公其已仙乎？”诲笑不答，但
曰：“吾侍上帝南游，不得叙衷曲。”口占一篇为《别
府志》。宋神宗授安州观察使。初生时，有异光照室，群
鼠吐气，成五色云。

《鱼周》询在安州时，园吏见大蛇垂栏楯，视之，乃周询
醉而假寐，世传其异。

宋庠父尝为九江掾，未有子，与其妻锺氏祷于庐阜，
锺梦道士授以小戴礼，已而庠生。他日见许真君像，
即梦中见者。又《通志》载，锺夫人梦人授《文选》一部而
生子祁，幼名选郎。

殷自仁，字鳌峰。家城隍庙街，在今分司街之南。司左
有小庙数楹，俗曰米芾犬王殿。自仁为诸生时，数数
过之。神示比邻人于梦曰：“若等祀我甚恭，奈殷状元
日再过门，踞坐未便，幸置一帘蔽之。”其人寤而如约。
越数月，又梦神告曰：“可撤而帘。”殷为人作离婚书，不
复领状元，仅可一榜耳。后止中嘉靖辛酉乡试云。
铁“牛和尚，未详何许人。嘉靖间，刘绍恤读书，白兆和
尚以行脚至，衣钵不饰，豪莽任力，寺僧易之。刘一日
游桃花洞，强和尚与俱，佯卧不起，比刘至，而和尚已
趺坐石上矣。刘偶有所需于家，命奚童以诘朝入郡。
未及炊，家人已至，云：铁牛和尚传主人命呼我，然和
尚实与刘对坐，足未出阈以外也。”神奇种种如此。自
是与刘纵谈，只曰“可惜，可惜。”如是者，经年后不知所
终。

高一迪，陕西人，万历甲辰任安陆县。性机警，善以钩
索得人情伪。有随州丘氏谋杀一案，岁久不服，属高
再讯之。高以午夜潜诣城隍庙，具袍服坐龛上，如神
状，尽饰诸左右，执戟以侍，而潜令晓事胥吏数人，涂
面文身，突启狱门，铁锁声杂沓，阴火四迸，负丘以出。
又先令一人血淋淋伏地下，若为其夫呜咽乞命者。
丘大骇，悉吐合谋始末。高因命辉灯烛示丘曰：“我高
知县，非城隍也。”数载爰书，遂成定案。

《应城县志》：“响山和尚，本县人，前生乃应城杨家子，为
僧游湖南三十馀载不回。忽一日，其嫂有娠，夜梦和
尚投胎，及醒，遂生响山。从幼出家，云游数十年。晚年
回应城，自以初生兹地，复生兹地，因名其庵曰‘二生
庵。